Klaseammunisjon er ekstra farlig for sivile. Nå vil Biden gi det til Ukraina.
Forbruket av artillerigranater er alarmerende høyt i Ukraina. Nå har Joe Biden en kontroversiell løsning. Ukrainas motoffensiv går saktere enn flere i Vesten hadde forventet. Selv hevder ukrainerne at det er i henhold til planen. Men nå tyder noen ting på at USA vil få opp tempoet, skriver The Washington Post og andre amerikanske medier. Avisen melder at USAs president Joe Biden har tatt en kontroversiell avgjørelse: Han vil gi Ukraina klasebomber. Slik ammunisjon består av en container som åpner seg i luften. Ut kommer det mange små bomber som spres tilfeldig over et område. Det er nyttig når du skal treffe mange mål samtidig – som avdelinger med soldater og militære kjøretøy. Men klasevåpen er kontroversielt. Over hundre land har underskrevet den internasjonale avtalen som forbyr dem. Norge har vært en viktig pådriver for avtalen, som trådte i kraft i 2010. USA er imidlertid ikke blant landene som har sluttet seg til den. Det er heller ikke Ukraina. Det vil USAs president Joe Biden nå utnytte. Kan brukes av vanlige artillerikanoner Containerne kan slenge ut flere hundre små bomber. De skal egentlig eksplodere når de treffer bakken. Men faren for at de ikke gjør det, er relativt stor. Dermed kan de bli liggende. Og de kan være en fare for mennesker og dyr i mange år som kommer. Selv om USA ikke har sluttet seg til det internasjonale forbudet mot klaseammunisjon, vurderte de lenge å forby klaseammunisjon med en feilrate på over 1 prosent. I 2017 ble dette forslaget imidlertid skrotet, omtalte Reuters. Det er nesten 20 år siden USA sist brukte klasebomber. Det var i Irak mellom 2003 og 2006, skriver CNN. Fra 2016 begynte det amerikanske forsvaret egentlig å fase dem ut. USAs forsvarsdepartement understreker imidlertid at ammunisjonstypene de vil gi Ukraina, er av nyere dato. – De vi vurderer å sende, inkluderer ikke den gamle typen med feilrate som er høyere enn 2,35 prosent, sa Pentagons talsperson, general Pat Ryder på torsdag. Klaseammunisjon kan skytes med fly, missiler og artilleri. Én ting er spesielt avgjørende: Klaseammunisjonen kan avfyres med de samme 155 millimeter artillerikanonene, haubitser, som allerede er i bruk i Ukraina. Det gjør dem ekstra nyttige nå som Vesten sliter med å produsere nok artillerigranater, og lagrene minker. Angriper forsvarsposisjoner – Klaseammunisjon er mer effektivt enn enkeltstående artillerigranater fordi de fører til skade på et større område, sier forsker ved den amerikanske tankesmia Foundation for Defense of Democracies, Ryan Brobst til nyhetsbyrået AP. – Dette er viktig for Ukraina nå som de forsøker å ta de sterke russiske forsvarsverkene. Aftenposten har tidligere skrevet om hvordan ukrainerne forsøker gjenerobre land som er okkupert av russerne. For tiden prøver de å ta seg over til østsiden av Dnipro-elven. Om det er lov å benytte klasebomber, kommer an på hvordan ammunisjonen brukes. Det er ikke lov å bruke det hvis målet hovedsakelig er å ramme sivile. Og den militære nytteverdien må veie opp for skaden på sivile. Russland er blitt kraftig kritisert for å ha brukt klasebomber i Ukraina-krigen. Kan forsinke fremrykning – Dette er brutalitet. Dette er inhumant. Og dette er i strid med internasjonal lov, sa Natos generalsekretær Jens Stoltenberg etter meldinger om at Russland har brukt klaseammunisjon i Ukraina. En anonym kilde i Det hvite hus har fortalt The Washington Post at Biden-administrasjonen har jobbet hardt for å få internasjonal støtte til å gi ammunisjonstypen til Ukraina. – Presidentens topprioritet er å sørge for at våre allierte og partnere står sammen om støtten til Ukraina. Vi vil ikke gjøre noe som undergraver det, sa representanten. Klasebomber kan også være farlig for styrkene som bruker dem. Bomber som ikke har eksplodert, gjør det krevende å ta områder der ammunisjonen har vært brukt. – Det er helt klart taktiske risikoer ved å bruke denne typen ammunisjon, sa en anonym eks-artillerioffiser i den amerikanske hæren til Washington Post. – Det begrenser evnen til å manøvrere og begrenser evnen til å manøvrere hurtig, fordi man må rydde en haug med ueksploderte bomber.
USAs president Joe Biden vurderer å gi Ukraina kontroversielle klasebomber for å hjelpe motoffensiven i Ukraina. Klasebomber slipper mange små bomber over et område, noe som er nyttig for å treffe mange mål på en gang. Men de kan forårsake skade over et bredt område og er forbudt i over 100 land. Bruk av klasebomber kommer med risikoer, inkludert store skader på sivile områder og ueksploderte bomber som begrenser fremrykning av tropper. Russland er blitt kraftig kritisert for å ha brukt klasebomber i Ukraina-krigen.